ติดบ้างไม่ติดบ้าง ถนนอักษะ ไฟส่องสว่าง 979 ต้น ดับกว่าครึ่ง
ชาวบ้านร้องเรียน ถนนอุทยาน หรือ ถนนอักษะ ที่เคยได้รับการขนานนามว่า เป็นถนนที่สวยที่สุดแห่งหนึ่งของประเทศไทย ไฟส่องสว่าง 979 ต้น ดับกว่าครึ่ง ทำให้เกิดอุบัติเหตุหลายครั้ง หวั่นเป็นอันตรายต่อผู้ใช้ถนน เนื่องจากมีจุดล่อแหลม,ผู้สื่อข่าวไทยรัฐได้รับการร้องทุกข์จากชาวบ้านย่านทวีวัฒนาว่า ไฟส่องสว่างบนเสาไฟฟ้าบริเวณถนนอุทยาน หรือ ถนนอักษะ ซึ่งเป็นถนนเชื่อมต่อระหว่างพุทธมณฑลสาย 3 แขวงและเขตทวีวัฒนา กทม. กับ พุทธมณฑลสาย 4 ต.ศาลายา อ.พุทธมณฑล จ.นครปฐม เกิดดับมืดมานานจำนวนหลายต้น ทำให้เกิดอุบัติเหตุบนถนนช่วงดังกล่าว ซึ่งมีความยาวทั้งสิ้น 3.98 กิโลเมตรขึ้นบ่อยครั้ง อีกทั้งยังเป็นจุดล่อแหลม เนื่องจากแสงสว่างไม่เพียงพอ จึงไปตรวจสอบ,จากการตรวจสอบ ถนนอุทยาน หรือถนนอักษะ ที่เคยได้รับการขนานนามว่า เป็นถนนที่สวยที่สุดแห่งหนึ่งของประเทศไทย ตั้งแต่ช่วงพุทธมณฑลสาย 3 เชื่อมต่อกับพุทธมณฑลสาย 4 พบว่า ตลอด 2 ข้างทาง พบว่า ไฟส่องสว่างบนเสาไฟฟ้าทั้งที่ติดตั้งบนถนนช่องทางหลัก และช่องทางคู่ขนานดับมืด ใช้การไม่ได้จริงเกินครึ่ง จากจำนวนที่มีทั้งหมด 979 ต้น ซึ่งก็ยังมีประชาชนเดินทางมาใช้บริการร้านอาหารตาม 2 ข้างทาง และเดินทางมาวิ่งออกกำลังกายและปั่นจักรยาน เพื่อสุขภาพกันอย่างต่อเนื่อง,จากการสอบถาม นายธนวัฒน์ (ขอสงวนนามสกุล) อายุ 52 ปี ชาวบ้านในละแวกดังกล่าว ซึ่งเดินทางมาวิ่งออกกำลังกาย เล่าว่า ตนมาวิ่งออกกำลังกายได้ราว 3 เดือนแล้ว โดยทุกๆ วันช่วงหัวค่ำ จะวิ่งจากบ้านย่านพุทธมณฑลสาย 3 ตัดเข้าถนนอุทยานมุ่งหน้าไปจนสุดถึงพุทธมณฑลสาย 4 แล้ววิ่งย้อนกลับเข้าบ้านพัก ใช้เวลาประมาณ 2 ชั่วโมง สังเกตเห็นว่าไฟส่องสว่างบนถนนสายนี้ ไม่เคยติดเต็ม 100% หรือมีแสงสว่างเพียงพอเลยแม้แต่วันเดียว บางจุดเคยติดก็ดับ บางจุดเคยดับก็กลับมาติด ส่วนใหญ่จุดที่ไฟส่องสว่างติดใช้งานได้จะอยู่ช่วงใกล้ๆ กับร้านอาหาร ซึ่งตนก็ไม่เข้าใจว่าเหตุใดจึงเป็นเช่นนั้น,ตอนนี้อยากให้เจ้าหน้าที่ที่เกี่ยวข้อง ซึ่งตนก็ไม่ทราบว่าจะฝากไปถึงหน่วยงานใด เพราะถนนเส้นนี้เชื่อมต่อกันระหว่างกรุงเทพมหานคร และนครปฐม ลงมาตรวจสอบและแก้ไขให้ไฟส่องสว่างกลับมาใช้งานได้ทั้งหมด เนื่องจากตาม 2 ข้างทางในระยะทางของถนน ส่วนใหญ่ยังเป็นพื้นที่รกชัฏ และป่าหญ้า ตนเกรงว่า จะเกิดเหตุอันไม่พึงประสงค์ขึ้น รวมถึงอุบัติเหตุบนท้องถนนที่อาจเกิดขึ้นเพราะผู้ใช้ยวดยานมองไม่เห็นเส้นทางอีกด้วย นายธนวัฒน์ กล่าว,นายมนัส อยู่นาม ผู้ช่วย ผอ.เขตทวีวัฒนา กล่าวถึงปัญหาร้องเรียนเรื่องไฟฟ้าส่องสว่างที่บริเวณถนนอุทยานหรือถนนอักษะ ว่า ระบบไฟฟ้าส่องสว่างบริเวณถนนอักษะชำรุดตั้งแต่น้ำท่วมปี 2554 ถนนสายนี้อยู่ในความรับผิดชอบของสำนักการโยธา (สนย.) ที่ผ่านมา เขตทวีวัฒนาได้ประสานงานและติดตามการแก้ไขปัญหาดังกล่าวกับ สนย. อย่างต่อเนื่อง ก่อนหน้านี้ มีการปรับปรุงภูมิทัศน์ถนนอักษะ และทราบว่าช่วงเดือน มี.ค.-เม.ย.2562 จะมีการซ่อมแซมระบบไฟฟ้าที่ชำรุด แต่เรื่องก็เงียบหายไปจนถึงปัจจุบัน,ทั้งนี้ ในการซ่อมแซมจำเป็นต้องใช้งบประมาณหลายสิบล้านบาท ในส่วนนี้ สนย. อาจจะยังไม่ได้รับจัดสรรงบ อย่างไรก็ตาม นโยบายผู้ว่าฯ กทม. ในการแก้ไขปัญหาไฟฟ้าส่องสว่างดับหรือชำรุด จะต้องแก้ไขให้ได้ภายใน 100 วัน เชื่อว่า สนย. จะแก้ไขปัญหานี้อย่างเร่งด่วน เพื่อความปลอดภัยของประชาชน เพราะที่ผ่านมาบริเวณถนนอักษะเกิดอุบัติเหตุบ่อยครั้ง,ด้าน นายธีรวัจน์ ห้วยหงษ์ทอง ผอ.สำนักการก่อสร้างและบูรณะ สำนักการโยธา กทม. กล่าวว่า ขณะนี้ สนย.ได้ขอจัดสรรงบประมาณกลาง สำหรับซ่อมแซมระบบไฟฟ้าส่องสว่างบริเวณถนนอักษะทั้งระบบแล้ว ต้องใช้งบประมาณกว่า 24 ล้านบาท หากได้รับจัดสรรงบแล้ว จะเร่งดำเนินการ ที่ผ่านมา สนย. ได้ซ่อมแซมไฟดวงที่ชำรุด แต่เมื่อซ่อมเสร็จและเปิดใช้งาน เกิดช็อต ตรวจสอบพบว่าระบบไฟฟ้าชำรุดทั้งระบบ จำเป็นต้องซ่อมแซมทั้งระบบ ขณะเดียวกัน กทม.ต้องประสาน จ.นครปฐม เกี่ยวกับการซ่อมแซมระบบไฟฟ้าในพื้นที่ ขณะนี้ได้รับความเห็นชอบแล้ว.
ชาวบ้านร้องเรียน ถนนอุทยาน หรือ ถนนอักษะ ที่เคยได้รับการขนานนามว่า เป็นถนนที่สวยที่สุดแห่งหนึ่งของประเทศไทย ไฟส่องสว่าง 979 ต้น ดับกว่าครึ่ง ทำให้เกิดอุบัติเหตุหลายครั้ง
ถนนอุทยาน,ถนนอักษะ,ไฟดับ,พุทธมณฑล,อุบัติเหตุ,จุดล่อแหลม,ข่าวทั่วไป